Document ID: 32008D0339

ΑΠΌΦΑΣΗ ΤΗΣ ΕΠΙΤΡΟΠΉΣ
της 25ης Απριλίου 2008
για την τροποποίηση του παραρτήματος XI της οδηγίας 2003/85/ΕΚ του Συμβουλίου όσον αφορά τον κατάλογο των εργαστηρίων που είναι εξουσιοδοτημένα να χειρίζονται ζώντες ιούς αφθώδους πυρετού
[κοινοποιηθείσα υπό τον αριθμό Ε(2008) 1577]
(Κείμενο που παρουσιάζει ενδιαφέρον για τον ΕΟΧ)
(2008/339/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2003/85/ΕΚ του Συμβουλίου, της 29ης Σεπτεμβρίου 2003, σχετικά με τη θέσπιση κοινοτικών μέτρων για την καταπολέμηση του αφθώδους πυρετού, την κατάργηση της οδηγίας 85/511/ΕΟΚ και των αποφάσεων 89/531/ΕΟΚ και 91/665/ΕΟΚ και με την τροποποίηση της οδηγίας 92/46/ΕΟΚ (1), και ιδίως το άρθρο 67 παράγραφος 2,
Εκτιμώντας τα ακόλουθα:
(1)
Η οδηγία 2003/85/ΕΚ καθορίζει τα ελάχιστα μέτρα καταπολέμησης που πρέπει να εφαρμόζονται σε περίπτωση εμφάνισης εστίας αφθώδους πυρετού καθώς και ορισμένα προληπτικά μέτρα που αποβλέπουν στο να αυξήσουν την ενημέρωση και την ετοιμότητα των αρμόδιων αρχών και της κτηνοτροφικής κοινότητας σχετικά με την εν λόγω νόσο.
(2)
Στα προληπτικά μέτρα που καθορίζονται στην οδηγία 2003/85/ΕΚ περιλαμβάνεται η διάταξη σύμφωνα με την οποία τα κράτη μέλη οφείλουν να εξασφαλίζουν ότι ο χειρισμός ζώντων ιών αφθώδους πυρετού για σκοπούς έρευνας, διάγνωσης ή παρασκευής διεξάγεται μόνον σε εγκεκριμένα εργαστήρια, τα οποία απαριθμούνται στο παράρτημα XI της εν λόγω οδηγίας.
(3)
Στο μέρος Α του παραρτήματος ΧΙ της οδηγίας 2003/85/ΕΚ παρατίθεται κατάλογος των εθνικών εργαστηρίων που είναι εξουσιοδοτημένα να χειρίζονται ζώντες ιούς αφθώδους πυρετού για σκοπούς έρευνας και διάγνωσης.
(4)
Η Δανία ενημέρωσε επίσημα την Επιτροπή σχετικά με αλλαγές που αφορούν τη διοίκηση του εθνικού της εργαστηρίου αναφοράς για τον αφθώδη πυρετό.
(5)
Η Λεττονία και η Σλοβενία ενημέρωσαν επίσημα την Επιτροπή ότι τα αντίστοιχα εθνικά εργαστήρια αναφοράς των χωρών αυτών δεν θεωρείται πλέον ότι πληρούν τα πρότυπα ασφαλείας που θεσπίζονται στο άρθρο 65 στοιχείο δ) και, για τον λόγο αυτόν, πρέπει να διαγραφούν από τον κατάλογο του μέρους Α του παραρτήματος ΧΙ της οδηγίας 2003/85/ΕΚ.
(6)
Οι Κάτω Χώρες ενημέρωσαν επίσημα την Επιτροπή σχετικά με αλλαγές που αφορούν την ονομασία του εθνικού τους εργαστηρίου αναφοράς για τον αφθώδη πυρετό.
(7)
Για λόγους ασφαλείας είναι σημαντική η επικαιροποίηση του καταλόγου εθνικών εργαστηρίων, τα οποία είναι εξουσιοδοτημένα να χειρίζονται ζώντες ιούς αφθώδους πυρετού, στην οδηγία 2003/85/ΕΚ.
(8)
Κατά συνέπεια, είναι αναγκαίο να αντικατασταθεί ο κατάλογος των εργαστηρίων που είναι εξουσιοδοτημένα να χειρίζονται ζώντες ιούς αφθώδους πυρετού στο μέρος Α του παραρτήματος XI της οδηγίας 2003/85/ΕΚ από τον κατάλογο του παραρτήματος της παρούσας απόφασης.
(9)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Στο παράρτημα XI της οδηγίας 2003/85/ΕΚ, το μέρος Α αντικαθίσταται από το κείμενο του παραρτήματος της παρούσας απόφασης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 25 Απριλίου 2008.

Labels: 7
0
18
6